Euroopan parlamentin päätöslauselma Euroopan unionin ja Yhdysvaltojen välisestä viinisopimuksesta



Virallinen lehti nro 227 E , 21/09/2006 s. 0578 - 0580



P6_TA(2005)0360 Euroopan unionin ja Amerikan Yhdysvaltojen välinen viininviljelysopimus Euroopan parlamentin päätöslauselma Euroopan unionin ja Yhdysvaltojen välisestä viinisopimuksesta Euroopan parlamentti, joka - ottaa huomioon Euroopan unionin ja Amerikan Yhdysvaltojen 15. syyskuuta 2005 parafoiman kahdenvälisen sopimuksen viinikaupasta, - ottaa huomioon Maailman kauppajärjestössä käynnissä olevat maatalousneuvottelut, - ottaa huomioon neuvoston 17. toukokuuta 1999 antaman asetuksen (EY) N:o 1493/1999 viinin yhteisestä markkinajärjestelystä [1], - ottaa huomioon 26. toukokuuta 2005 Euroopan parlamentin ja komission välisistä suhteista tehdyn puitesopimuksen [2], jossa määrätään, että kansainvälisten sopimusten osalta, kauppasopimukset mukaan lukien, komissio tiedottaa parlamentille selkeästi ja viipymättä sopimusten valmisteluvaiheessa sekä kansainvälisiä neuvotteluja käytäessä ja päätökseen saatettaessa; tiedottamisen piiriin kuuluvat neuvotteludirektiivien luonnokset, hyväksytyt neuvotteludirektiivit sekä tämän jälkeisten neuvottelujen käyminen ja niiden saattaminen päätökseen, - ottaa huomioon työjärjestyksen 103 artiklan 4 kohdan, A. ottaa huomioon, että poliittiset ja taloudelliset suhteet ovat perusta EU:n ja Yhdysvaltojen suhteille, joiden soveltamisalaa laajennetaan jatkuvasti, B. ottaa huomioon, että kaksi vuosikymmentä jatkuneiden tuloksettomien neuvotteluiden jälkeen tehdyllä ensimmäisellä EU:n ja Yhdysvaltojen välisellä sopimuksella on vain vähäinen vaikutus ja että kahdenvälistä viinikauppaa koskeviin kysymyksiin ei puututtu kokonaisuudessaan riittävästi, joten niiden käsittely jää toiselle sopimuskierrokselle, C. ottaa huomioon, että Yhdysvaltojen kongressin on vielä ratifioitava tämä kahdenvälinen sopimus, D. ottaa huomioon viinintuotantomenetelmien rajoittamattoman vastavuoroisen tunnustamisen kielteisen vaikutuksen Euroopan viiniteollisuuteen, E. pitää kolmansien maiden harjoittamaa Euroopan unionin maantieteellisten merkintöjen väärinkäyttöä teollis- ja tekijänoikeuksien vastaisena ja katsoo, että se aiheuttaa taloudellista vahinkoa näiden merkintöjen laillisille haltijoille markkinaosuuksien menetysten vuoksi, F. ottaa huomioon, että säädökset maantieteellisistä nimityksistä ovat tärkeä osa EU:n politiikkaa, jossa tunnustetaan monitoimintaisen maatalouden merkitys ja viinintuotannon sosiaalinen ja ympäristöllinen vaikutus vuoristoalueilla ja epäsuotuisassa asemassa olevilla alueilla, G. ottaa huomioon, että usein väärällä alkuperämerkinnällä varustetut viinit ovat todellinen kilpailija aidon alkuperämerkinnän viineille ja että Yhdysvallat ei kunnioita alkuperämerkinnällä varustettujen viinien suojelemista vaan pitää niitä lähes geneerisinä tuotteina maan sisämarkkinoilla, H. ottaa huomioon, että Euroopassa viiniala on merkittävä työllistäjä ja tulojen lähde pienille perheviljelmille ja pienille viiniyrityksille, joiden perustana on Euroopan viinipolitiikan maantieteellinen lähestymistapa, I. ottaa huomioon, että on poikettu kahdenvälisiä sopimuksia koskevista aikaisemmista näkökannoista ja Kansainvälisen viiniviraston ajatuksesta viiniä ja sen valmistusta koskevasta kansainvälisestä standardista, J. ottaa huomioon, että suurin osa alkuperäismerkinnällä varustetuista viineistä tuotetaan kalliilla perinteisillä menetelmillä ja että laatuvaatimuksia ei voida verrata teollisilla menetelmillä valmistettuihin yhdysvaltalaisiin viineihin, joita on tarjolla eurooppalaisilla merkinnöillä varustettujen viinien ohella; K. katsoo, että tästä sopimuksesta tulee ennakkotapaus Maailman kauppajärjestön suosituimmuusasemassa olevaa valtiota koskevan lausekkeen osalta, L. ottaa huomioon haitat, jotka aiheutuvat erikoisille viineille "viinin" määritelmästä Euroopan viinimarkkinoilla, 1. toteaa, että tämä 20 vuoden neuvottelujen jälkeen syntynyt kahdenvälinen sopimus on tarpeen, jos se auttaa turvaamaan viennin Yhdysvaltioihin, joka on eurooppalaisten viinialan toimijoiden tärkein markkina, palauttamaan luottamuksen ilmapiirin ja varmistamaan kappavaihdon sujumisen; 2. pitää tarpeellisena EU:n ja Yhdysvaltojen välistä kahdenvälistä sopimusta viinikaupasta ja toivoo, että neuvotteluiden seuraavalla kierroksella päästään tulokseen, joka on tyydyttävä perinteisen viinintuotannon, viiniä tuottavien perhetilojen ja viinien laadun kannalta; korostaa, että tämä sopimus on vain ensimmäinen askel, joskin riittämätön sellainen, kohti Euroopan unionissa suojattujen perinteisten nimitysten kansainvälistä tunnustamista; 3. arvostelee komissiota siitä, että se on suostunut kahdenväliseen sopimukseen Yhdysvaltojen kanssa tiedottamatta parlamentille riittävän varhaisessa vaiheessa niin, että se olisi voinut esittää kantansa ja että komissio olisi voinut ottaa asianmukaisesti huomioon parlamentin näkemykset niin kuin edellä mainitun puitesopimuksen 19 kohdassa määrätään; 4. kiinnittää huomion uuden sopimuksen Euroopan unionin viinikauppaa koskevalle politiikalle mahdollisesti aiheuttamiin vaikutuksiin sekä seurauksiin perinteisille tuotantomalleille, joihin yhteisön laatua koskeva politiikka perustuu; 5. pahoittelee sitä seikkaa, että kyseinen sopimus heikentää oleellisesti EU:n asemaa WTO:ssa maataloudesta käytävissä neuvotteluissa, sillä sopimus vahingoittaa maantieteellistä ja laatuun kohdistuvaa lähestymistapaa, jota sovelletaan suuressa osassa viinialaa; 6. kehottaa komissiota jatkamaan vuoropuhelua Yhdysvaltojen ja muiden Maailman kauppajärjestön kumppanien kanssa kansainvälisesti tunnustettujen maantieteellisten merkintöjen rekisterin luomiseksi sekä sisällyttämään tämän tavoitteen painopistealueena monenvälisiin maatalousneuvotteluihin, luomaan yhteisen komitean käsittelemään viiniä koskevia kysymyksiä ja selkiinnyttämään viininvalmistuksen menetelmiä, sertifiointia ja perinteisten nimitysten käyttöä valmistauduttaessa neuvottelujen toiseen kierrokseen; 7. kehottaa komissiota jouduttamaan Yhdysvaltojen kanssa tehdyn sopimuksen mukaisten neuvottelujen uuden vaiheen avaamista mahdollisimman nopeasti, jotta sopimuksen liitteeseen II kuuluvat 17 nimitystä saadaan tunnustettua ja jotta Yhdysvaltojen viranomaiset suojelevat asianmukaisesti kaikkia eurooppalaisia alkuperämerkintöjä omilla markkinoillaan mahdollisimman pikaisesti; 8. pitää tarpeellisena allekirjoittaa kahdenvälisen sopimuksen mukainen lopullinen kompromissi vähintään kahden vuoden määräajassa, jotta Yhdysvallat ei voisi enää käyttää väärin yhteisön lainsäädännöllä suojattuja yhteisön merkintöjä ottaen huomioon niiden Euroopan viininviljelyalalle tuoman lisäarvon; 9. pyytää, että laaditaan Maailman viiniviraston puitteissa positiivinen luettelo sallituista viininvalmistuksen käytännöistä kaupassa kolmansien maiden kanssa, jotta voidaan tehdä ennakkoarvioita tulevista uusista luvista; 10. pyytää, että komissio edistää välittömästi kansainvälisen tason neuvotteluja viinin sitovasta määritelmästä, jotta voidaan rajoittaa tiettyjen viininvalmistuskäytäntöjen kehittämistä ja suojella Euroopan unionin ponnisteluja laadun takaamiseksi sekä välttää yhteisön tuottajiin kohdistuva epäreilu kilpailu ja markkinoiden tasapainon vaarantuminen; 11. myöntää, että viinialan jatkoneuvotteluille tarvitaan kehys erityisesti, kun otetaan huomioon vuodeksi 2006 kaavailtu sokerin yhteisen markkinajärjestelyn uudistaminen; 12. pitää välttämättömänä vahvistaa yhteisön toimia yhteisön tuotteiden laadun parantamiseksi ja edistämiseksi yhteisen markkinajärjestelyn tulevassa uudistuksessa, jotta voidaan vastata kolmansien maiden kasvavaan kilpailuun; 13. arvioi, että olisi hyödyllistä saada oikeudellinen lausunto siitä, onko tämä kahdenvälinen sopimus yhteisön lainsäädännön mukainen; 14. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja Yhdysvaltojen kongressille. [1] EYVL L 179, 14.7.1999, s. 1, asetus sellaisena kuin se on viimeksi muutettuna komission asetuksella (EY) N:o 1795/2003 (EUVL L 262, 14.10.2003, s. 13). [2] Hyväksytyt tekstit, P6_TA(2005)0194. --------------------------------------------------